Brian Mikkelsen (KF), 1998-04-21:
Jeg vil godt starte med at slå fast, at vi er positivt indstillet over for beslutningsforslaget fra Fremskridtspartiet.
Sagen er jo den, at det er en bekendtgørelse fra 1984, som giver kommunerne pligt til at tilbyde indvandrerbørn i folkeskolen undervisning i deres modersmål.
Dengang drejede det sig om ca. 1,6 pct. af eleverne, og man regnede egentlig med, at de fleste af dem ville vende tilbage til deres hjemland.
Denne bekendtgørelse hvilede på en underlig illusion.
I dag er forudsætningen for den påbudte sprogundervisning en ganske anden.
Der er nu 6 pct. tosprogede elever i folkeskolen, og vi ved, at disse 30.000 børn vil vokse op, uddanne sig, få arbejde og stifte familie i Danmark, men vi ved også, at mange af disse børn, der er både anden- og tredjegenerationsindvandrere, vil leve i sproglig isolation med risiko for at blive andenklasses borgere, fordi den danske folkeskole ikke formåede at lære dem ordentligt dansk.
Der er mange grunde til, at sprogintegrationen delvis er slået fejl.
Sagen er jo den, at børnene kommer i skole uden at have lært dansk og uden at kunne dansk, og når dansk i skolen så bliver sprog nummer to, betyder det også, at man simpelt hen fravælger dansk.
Derfor er det vigtigt, at der nu gøres en forstærket indsats, så alle folkeskolebørn får lært det samme sprog, nemlig dansk.
Sagen er også den, at hvis man virkelig vil gøre en indsats for at blive integreret i det danske samfund, er det bedste redskab, man overhovedet kan have, at man kan formulere sig på dansk, så man kan komme ind på arbejdsmarkedet.
For at tage et eksempel: Der har været meget debat om, at arbejdsgivere fravælger Mustafa og folk med andre indvandrernavne, og debatten er gået på, at det er, fordi de hedder Mustafa og kommer fra Tyrkiet eller Pakistan.
Det tror jeg nu ikke holder i virkelighedens verden.
Hvis jeg var arbejdsgiver, ville jeg se på, hvor jeg kunne få den bedste arbejdskraft, og markedskræfterne siger, at jeg slet ikke ville have råd til at have nogle fordomme over for fremmede.
Det, man gør som arbejdsgiver, er, at man tænker: Kan vedkommende nu formulere sig på dansk?
Kan han gå ordentligt ind på den her arbejdsplads og fungere på lige fod med de andre?
Og det har ikke spor at gøre med fordomme eller racisme eller noget i den stil.
Det har noget at gøre med, at man godt vil have noget ordentlig arbejdskraft til sin virksomhed.
Derfor er det strengt nødvendigt, at eleverne lærer dansk, så de har en rimelig mulighed for at begå sig i det danske samfund, ikke kun for samfundets skyld, men i høj grad for deres egen og deres families skyld.
Det er afgørende for indvandrere og flygtninge, at danskkundskaberne er i orden, ellers er muligheden for at modtage undervisning stærkt reduceret, og senere i livet er muligheden for at få arbejde ligeledes ikke særlig stor.
Samtidig er det vigtigt for integrationsprocessen, at de fremmedsprogede først og fremmest lærer ordentligt dansk.
Det er her, alle ressourcerne skal sættes ind.
Det er at gøre indvandrere og flygtninge en bjørnetjeneste, hvis man, som undervisningsministeren her skitserer, prioriterer modersmålsundervisningen højere end danskundervisningen.
Det her er et vigtigt signal at give, og det er derfor, vi godt kan støtte Fremskridtspartiets forslag om, at man ikke skal tilbyde modersmålsundervisning.
Man skal lære dansk og atter dansk.
Undervisning af indvandrere og flygtninge i modersmålet er ikke et samfundsanliggende, men en privat sag, og det bør være forældrenes ansvar at sikre, at børn og unge lærer noget om deres egen kultur og deres eget sprog.
Det er ikke samfundets opgave.
Det vil sige, at hvis forældrene ønsker, at deres børn skal have modersmålsundervisning, må de selv tage initiativet
til det, og man kunne så eventuelt forestille sig, at modersmålsundervisning kunne etableres under folkeoplysningsloven.
Selvfølgelig skal der være mulighed for modersmålsundervisning, men den skal ikke nødvendigvis ligge i folkeskolen.
Derfor kan jeg tilsige De Konservatives støtte til forslaget, som vi synes er et skridt i den rigtige retning.